In nomine sanctæ et individuæ Trinitatis, Amen. Ecclesia Dei, quæ ex piorum largitatibus ampliari gratulatur, eosque gaudet adipisci, propter oblivionis incommodum devitandum debet semper reminisci. Nam quia morte prohibente unusquisque Pastor non potest in æternum permanere, quicquid agit, vel cognoscit ad commodum suæ esse Ecclesiæ, litteris, et scripto suis debet successoribus demonstrare. Ego igitur Stephanus Abbas notifico omnibus tam præsentis, quam futuri sæculi fidelibus, Domnum Simonem de Beljoco, et Domnum Hugonem fratrem ejus, antequam fuissent uxorati, filiam Geraldi divitis, quam parentes, et amici Petro filio Lamberti de Pauliaco in matrimonium dare disponebant, sancto Petro et michi, qui præesse videbar, et Monachis Besuensis Ecclesiæ liberam, et sicut sancti Petri feminam absque omni retractatione autentica concessione coram multis concessisse. Quod ne alicujus malivoli invidia vel inprobitate possit in calumpniam suscitari, justum mihi visum est hanc Cartam subscriptorum qui adfuerunt virorum testimonio debere roborari. Sign. Simonis. Sig. Hugonis fratris ejus. Sig. Poncii de Silviniaco. Sig. Fulchonis de Vore. Sig. Rainaldi Presbyteri. Sig. Bernardi fratris ejus. Sig. Geraldi Divitis. Sig. Gaulteri filii ejus. Sig. Stephani Abbatis. Sig. Gerardi Prioris de Fonsvenz. Sig. Guilenci. Sig. Alberti Tullensis Prioris sancti Valeriani. Sig. Lamberti de Pauliaco. Sig. Johannis fratris ejus. Sig. Gisleberti famuli.